b'\n_START_ARTICLE_\nWalter Rydman\n_START_PARAGRAPH_\nWalter Rydman (18. syyskuuta 1880 Turku \xe2\x80\x93 23. joulukuuta 1950 Helsinki) oli suomalainen liikemies ja yritysjohtaja, joka sai kauppaneuvoksen arvonimen 1941. H\xc3\xa4n oli Oy Stockmann Ab:n johtaja vuodesta 1919, apulaistoimitusjohtaja 1943\xe2\x80\x931947 ja toimitusjohtaja 1947\xe2\x80\x931950.\n_START_SECTION_\nPerhetausta\n_START_PARAGRAPH_\nWalter Rydmanin vanhemmat olivat kauppias ja valtiop\xc3\xa4iv\xc3\xa4mies Victor Rydman (1850-1916) ja t\xc3\xa4m\xc3\xa4n puoliso Zaida Savonius (1852-1924). Victor toimi Turussa isoveljens\xc3\xa4 Hjalmar Rydmanin liikkeess\xc3\xa4, mutta muutti vuonna 1890 Helsinkiin. H\xc3\xa4nest\xc3\xa4 tuli Albion Lamppumakasiini -nimisen kauppaliikkeen omistaja. Liikkeen edellinen omistaja oli Victorin pikkuserkku, Gustava Sofia Rydman, jota pidet\xc3\xa4\xc3\xa4n Helsingin ensimm\xc3\xa4isen\xc3\xa4 kauppaoikeudet saaneena naisena. My\xc3\xb6hemmin Victor perusti my\xc3\xb6s Wienil\xc3\xa4is-Huonekaluvarasto Rydman & K:nin, jonka erikoisalana olivat rottinkihuonekalut._NEWLINE_Walter Rydman kirjoitti ylioppilaaksi Suomalaisesta normaalilyseosta vuonna 1898. H\xc3\xa4n palveli sen j\xc3\xa4lkeen vuoden verran vapaaehtoisena kaartinpataljoonassa, joskin h\xc3\xa4n opiskeli samaan aikaan yliopistossa, josta h\xc3\xa4n valmistui filosofian kandidaatiksi kev\xc3\xa4\xc3\xa4ll\xc3\xa4 1902. Rydman siirtyi heti valmistumisensa j\xc3\xa4lkeen osakkaaksi ja prokuristiksi is\xc3\xa4ns\xc3\xa4 liikkeisiin.\n_START_SECTION_\nAktivistina "Kagaalissa"\n_START_PARAGRAPH_\nSuomen ven\xc3\xa4l\xc3\xa4ist\xc3\xa4mistoimia vastustamaan perustettu Kagaali j\xc3\xa4rjesti vuonna 1902 opiskelevan nuorison avulla valtakunnallisen kampanjan yhteiskuntakerrosten l\xc3\xa4hent\xc3\xa4miseksi toisiinsa sortotoimenpiteiden torjumiseksi. Helsinkiin perustettiin kanslia, jonka esimieheksi tuli 22-vuotias Walter Rydman. Jo helmi-maaliskuussa vuonna 1902 Walter oli itse osallistunut agitaatiomatkalle it\xc3\xa4iseen H\xc3\xa4meeseen, jossa h\xc3\xa4n oli ollut yllytt\xc3\xa4m\xc3\xa4ss\xc3\xa4 asevelvollisuusik\xc3\xa4isi\xc3\xa4 kutsuntalakkoon ja uhmaamaan ven\xc3\xa4l\xc3\xa4isi\xc3\xa4 viranomaisia. T\xc3\xa4st\xc3\xa4 antaa ainutkertaisen todistuksen h\xc3\xa4nen omat muistiinpanonsa vuoden 1902 retkelt\xc3\xa4:_NEWLINE_"Helmikuussa v. 1902, juuri kun olin suorittanut kaikki tutkintoni fil. kandidaattiarvoa varten ja odotin n.k. publiikkia, sain aivan odottamatta kutsun saapua is\xc3\xa4ni vanhan yst\xc3\xa4v\xc3\xa4n tuomari Edvard Pol\xc3\xb3n\xe2\x80\x99in luokse, jonka silloin jo tunsin yhdeksi passiivisen vastarinnan mieheksi. Noudatin tietysti heti kutsua ja saavuttuani h\xc3\xa4nen luokseen Bulevardilla kertoi h\xc3\xa4n, ett\xc3\xa4 nyt tarvittaisiin nuoria miehi\xc3\xa4, jotka olisivat valmiit asevelvollisten keskuudessa agiteeraamaan kutsuntalakon puolesta. Kun olin ilmoittanut suostuvani ty\xc3\xb6h\xc3\xb6n, selitti h\xc3\xa4n mitk\xc3\xa4 kunnat t\xc3\xa4ll\xc3\xa4 kertaa oli ajateltu minulle. Matkareittini tuli olemaan: Lahti\xe2\x80\x93 Vesivehmaa \xe2\x80\x93 Asikkala \xe2\x80\x93 Padasjoki \xe2\x80\x93 Kuhmoinen \xe2\x80\x93 J\xc3\xa4ms\xc3\xa4, josta Jyv\xc3\xa4skyl\xc3\xa4n kautta kotiin. Matkavalmistuksiini kuului tehd\xc3\xa4 luettelo muutamista kauppiaista, jotka asuivat reitin varrella ja jotka olivat is\xc3\xa4ni kanssa liikeyhteydess\xc3\xa4 ja h\xc3\xa4nelle velkaa. Tarkoitukseni oli k\xc3\xa4ym\xc3\xa4ll\xc3\xa4 n\xc3\xa4iden luona (varustukseeni kuului my\xc3\xb6s joukko hintaluetteloita y.m.) verhota matkani oikea tarkoitus ja kiinni joutuessa ainakin ensi h\xc3\xa4d\xc3\xa4ss\xc3\xa4 voida antaa matkalleni t\xc3\xa4ysin luonnollisen aiheen. My\xc3\xb6hemmin sain kuulla, ett\xc3\xa4 t\xc3\xa4m\xc3\xa4 olikin vienyt viranomaiset harhaan." _NEWLINE_Kagaalin my\xc3\xb6t\xc3\xa4 Walter tutustui my\xc3\xb6s itse\xc3\xa4\xc3\xa4n viisi vuotta vanhempaan Eugen Schaumaniin. Nuorilla miehill\xc3\xa4 oli yhteinen arvomaailma ja yhteisi\xc3\xa4 harrastuksia my\xc3\xb6s kagaaliaktivismin ulkopuolella. Bobrikovin surman aattona kes\xc3\xa4kuun 15. p\xc3\xa4iv\xc3\xa4n\xc3\xa4 vuonna 1905 nuoret miehet olivat kuitenkin allap\xc3\xa4in, kun he kohtasivat koiriensa Lucaksen ja Tommin kanssa Kaisaniemen puistossa._NEWLINE_"Seuraavana aamuna Eugenin yst\xc3\xa4v\xc3\xa4 Walter Rydman oli Kaisaniemess\xc3\xa4 ulkoiluttamassa koiraansa, kun h\xc3\xa4n tapasi samoilla asioilla k\xc3\xa4yskennelleen Eugenin. Herrat tervehtiv\xc3\xa4t toisiaan ja istahtivat penkille keskustelemaan sortopolitiikasta. Rydman oli n\xc3\xa4rk\xc3\xa4stynyt siit\xc3\xa4, ett\xc3\xa4 kansan mieliala oli niin lamaantunut ett\xc3\xa4 se alistui vastarinnatta sortoon. Tuskin oli miest\xc3\xa4, jolla olisi rohkeutta surmata Bobrikov. Kyll\xc3\xa4 semmoisia miehi\xc3\xa4 on. Ole rauhallinen vaan, Rydman kertoo Eugenin vastanneen.\xe2\x80\x9d\n_START_SECTION_\nVapaussota ja mukaan suojeluskuntatoimintaan\n_START_PARAGRAPH_\nKun punakaartit ottivat juuri itsen\xc3\xa4iseksi julistautuneen valtion p\xc3\xa4\xc3\xa4kaupungin haltuunsa vuonna 1918, joutui Walter perheineen j\xc3\xa4\xc3\xa4m\xc3\xa4\xc3\xa4n Helsinkiin. Walterilla oli kuitenkin kauppayhteyksiens\xc3\xa4 kautta mahdollista toimittaa valkoisille aseita pohjoiseen. Punaiset p\xc3\xa4\xc3\xa4siv\xc3\xa4t t\xc3\xa4st\xc3\xa4 vihille ja penkoivat h\xc3\xa4nen toimistonsa etsien todisteita \xe2\x80\x93 mutta eiv\xc3\xa4t ymm\xc3\xa4rt\xc3\xa4neet katsoa kirjoitusp\xc3\xb6yd\xc3\xa4n alustan alle, josta asetoimituksista todistavat asiapaperit olisivat l\xc3\xb6ytyneet._NEWLINE_Vapaussodan j\xc3\xa4lkeen Walter liittyi Oldboys-pataljoonasta muodostettuun Ik\xc3\xa4mies-pataljoonaan, jonka 2. komppanian p\xc3\xa4\xc3\xa4llikk\xc3\xb6 Walterista tuli. Pelk\xc3\xa4ll\xc3\xa4 kersantin arvolla Walterista tuli pataljoonan vt. komentaja syksyll\xc3\xa4 1921. Walter sai my\xc3\xb6s aikaan sen, ett\xc3\xa4 suojeluskunta ryhtyi j\xc3\xa4rjest\xc3\xa4m\xc3\xa4\xc3\xa4n suomenkielist\xc3\xa4 upseerikoulutusta. Ensimm\xc3\xa4isten joukossa n\xc3\xa4in kouluttautui my\xc3\xb6s Walter, josta 1923 tuli my\xc3\xb6s pataljoonan vakinainen komentaja ja my\xc3\xb6hemmin rykmentinkomentaja. Walteria ylistet\xc3\xa4\xc3\xa4n laajasti IM-pataljoonan 10-vuotishistoriikissa: _NEWLINE_\xe2\x80\x9dW.R. on pataljoonamme ensimm\xc3\xa4inen mies sek\xc3\xa4 virallisesti ett\xc3\xa4 todellisesti, ja ei ole sit\xc3\xa4 alaa tai muotoa, jossa h\xc3\xa4n ei olisi mukana ensimm\xc3\xa4isen\xc3\xa4 tiet\xc3\xa4 n\xc3\xa4ytt\xc3\xa4m\xc3\xa4ss\xc3\xa4 alaisilleen. Onhan tunnettua, miten h\xc3\xa4n paitsi sit\xc3\xa4, ett\xc3\xa4 on mukana kaikessa ja kaikkialla, on viel\xc3\xa4 esim. kilpailuissa saavuttanut ainutlaatuista menestyst\xc3\xa4. H\xc3\xa4n on Helsingin piirin pataljoonan komentajista kilpailutantereella, olipa kysymyksess\xc3\xa4 ampuminen, hiihto, tiedustelujuoksu tai muu, ainakin kaikki huomioon ottaen, ehdoton ykk\xc3\xb6nen. W.R. on p\xc3\xa4\xc3\xa4llikk\xc3\xb6, joka ymm\xc3\xa4rt\xc3\xa4\xc3\xa4 miehi\xc3\xa4\xc3\xa4n ja jota miehet ymm\xc3\xa4rt\xc3\xa4v\xc3\xa4t.\xe2\x80\x9d\n_START_SECTION_\nLiikemiesura\n_START_PARAGRAPH_\nIs\xc3\xa4ns\xc3\xa4 kuoleman j\xc3\xa4lkeen Walter Rydmanista tuli 1916 Albion Lamppumakasiinin ja Wienil\xc3\xa4ishuonekalukaupan toimitusjohtaja. Tuota kautta kesti vain vajaat kolme vuotta, sill\xc3\xa4 1919 molemmat liikkeet sulautettiin Ab Stockmann Oy:\xc3\xb6\xc3\xb6n. Stockmannin kauppahuone oli muutettu osakeyhti\xc3\xb6ksi 1902, mutta suvun ulkopuolisia osakkaita yhti\xc3\xb6\xc3\xb6n tuli vasta vuoden 1919 ratkaisuilla. Fuusion tuloksena muun muassa Walter Rydmanista tuli Stockmannin merkitt\xc3\xa4v\xc3\xa4 osakas. Rydmanista tuli 1919 Stockmannin tukkuosaston johtaja. H\xc3\xa4n sai 1941 kauppaneuvoksen arvonimen. H\xc3\xa4net nimitettiin 1943 yhti\xc3\xb6n varatoimitusjohtajaksi ja 1947 Stockmannin toimitusjohtajaksi. Toimitusjohtajakausi j\xc3\xa4i kuitenkin vain runsaan kolmen vuoden mittaiseksi, sill\xc3\xa4 Rydman j\xc3\xa4i el\xc3\xa4kkeelle syyskuussa 1950 ja kuoli vain muutaman kuukauden kuluttua._NEWLINE_Rydmanin uran ty\xc3\xb6teli\xc3\xa4in kausi ajoittui maailmansotien v\xc3\xa4liseen aikaan. Stockmann kuului tuolloin maan suurimpiin tukkuliikkeisiin, ja Rydman oli aktiivisesti kehitt\xc3\xa4m\xc3\xa4ss\xc3\xa4 tukkukauppasektorin yhteistoimintaa. H\xc3\xa4n oli mukana perustamassa Suomen Tukkukauppiaiden Liittoa 1920 ja toimi liiton hallituksen varapuheenjohtajana ja puheenjohtajana aina el\xc3\xa4kkeelle siirtymiseens\xc3\xa4 saakka. Rydman oli my\xc3\xb6s Suomen edustaja Pohjoismaisessa tukkukauppiaiden j\xc3\xa4rjest\xc3\xb6ss\xc3\xa4. Tukkukauppiaiden yhteisostoyrityksen Tukkukunnan hallituksen j\xc3\xa4sen h\xc3\xa4n oli perustamisesta l\xc3\xa4htien vuoteen 1942 ja sen j\xc3\xa4lkeen Tukkukauppojen Oy:n luottamusmiesneuvoston j\xc3\xa4sen. Rydman oli useiden tukkukaupan toimialayhdistysten puheenjohtaja, muun muassa Lasi- ja Porsliiniyhdistyksen, Suomen Polkupy\xc3\xb6r\xc3\xa4tukkukauppiaitten yhdistyksen sek\xc3\xa4 Suomen Kenk\xc3\xa4kauppiaiden yhdistyksen hallituksen puheenjohtaja l\xc3\xa4hes koko maailmansotien v\xc3\xa4lisen aikakauden. Merkitt\xc3\xa4v\xc3\xa4n teht\xc3\xa4v\xc3\xa4kent\xc3\xa4n muodosti Osuuskunta Suomen Messujen hallituksen puheenjohtajan teht\xc3\xa4v\xc3\xa4, jota Rydman hoiti l\xc3\xa4hes 25 vuotta._NEWLINE_P\xc3\xa4\xc3\xa4toimensa hoidon ja lukuisien luottamusteht\xc3\xa4vien hoidon lis\xc3\xa4ksi Rydmanin kaupan alan asiantuntemusta k\xc3\xa4ytettiin hyv\xc3\xa4ksi useiden valtion komiteoiden j\xc3\xa4senen\xc3\xa4. H\xc3\xa4n oli jo 1919 mukana kauppa- ja teollisuuskomission tarkastuskomiteassa, vuoden 1923 tullitariffikomiteassa sek\xc3\xa4 kauppaliikkeiden ja toimistojen ty\xc3\xb6oloja k\xc3\xa4sittelev\xc3\xa4n lakikomitean j\xc3\xa4sen.\n_START_SECTION_\nPerhe\n_START_PARAGRAPH_\nWalter Rydman oli vuodesta 1905 asti naimisissa Emma Karin Arvidssonin kanssa ja heill\xc3\xa4 oli nelj\xc3\xa4 lasta: Karin Rydman, Niilo Walter Rydman, Bj\xc3\xb6rn Olav Rydman, ja Ulla Duncker. Perhe oli t\xc3\xa4ysin kaksinkielinen; puolison is\xc3\xa4 oli syntyisin Ruotsista. Ruotsinkielisest\xc3\xa4 sukutaustasta huolimatta Walter Rydman oli puoluekannaltaan nuorsuomalainen ja mielelt\xc3\xa4\xc3\xa4n vankka fennomaani._NEWLINE_Walter Rydmanin pojanpoika on s\xc3\xa4velt\xc3\xa4j\xc3\xa4 Kari Rydman ja pojanpojan pojanpoika kokoomuksen kansanedustaja Wille Rydman. Sis\xc3\xa4ministeri Heikki Ritavuori ja Helsingin ylipormestari, presidenttiehdokas Eero Rydman olivat Walter Rydmanin serkkuja.'